
ŠIAULIŲ MIESTO SAVIVALDYBĖS ADMINISTRACIJOS
EKONOMIKOS IR INVESTICIJŲ SKYRIUS

SPRENDIMO
DĖL ŠIAULIŲ MIESTO SAVIVALDYBĖS TARYBOS 2016 M. RUGPJŪČIO 25 D. SPRENDIMO NR. T-329 „DĖL MOKESČIŲ LENGVATŲ TEIKIMO TAISYKLIŲ PATVIRTINIMO“ PAKEITIMO PROJEKTO
AIŠKINAMASIS  RAŠTAS       

2023 m. rugpjūčio 4 d.
Šiauliai


Sprendimo projekto tikslas:
Pripažinti netekusiu galios Mokesčių lengvatų teikimo taisyklių, patvirtintų Šiaulių miesto savivaldybės tarybos 2016 m. rugpjūčio 25 d. sprendimo Nr. T-329 „Dėl Mokesčių lengvatų teikimo taisyklių patvirtinimo“ 1 punktu, 8.2 papunktį.

Šiuo metu Šiaulių miesto savivaldybės taryba, taikydama mokesčių lengvatas, vadovaujasi Mokesčių lengvatų teikimo taisyklėmis, patvirtintomis Šiaulių miesto savivaldybės tarybos 2016 m. rugpjūčio 25 d. sprendimo Nr. T-329 „Dėl Mokesčių lengvatų teikimo taisyklių patvirtinimo“ 1 punktu (Taisyklių pakeitimai: 2017-12-21 Nr. T-442; 2018-06-07 Nr. T-217; 2019-07-04 Nr. T-286; 2021-10-14 Nr. T-399; 2023-03-30 Nr. T-103 (suvestinė redakcija nuo 2023-04-01). 


Sprendimo projekte numatyta pripažinti netekusiu galios Mokesčių lengvatų teikimo taisyklių 8.2 papunktį.
Galiojančioje Taisyklių 8.2 papunkčio redakcijoje yra numatytas žemės mokesčio lengvatos taikymas žemės savininkams, kurių nuosavybės teise valdoma žemė yra Naujojo Medelyno kvartale su prieigomis, teritorijose tarp Aukštabalio, Garažų ir Baltų g. su prieigomis ir Jakštaičių g. su prieigomis, gavus Savivaldybės administracijos Miesto ūkio ir aplinkos skyriaus ir Architektūros, urbanistikos ir paveldosaugos skyriaus rekomendacijas, kuriose neįrengta būtina infrastruktūra (nenutiestos gatvės ir neatvestos magistralinės elektros tiekimo linijos). Kitose teritorijose esantiems sklypams lengvata netaikoma.
Klausimas dėl Taisyklių 8.2 papunkčio aktualumo buvo svarstytas 2023-03-07 (2023-03-21 protokolo Nr. VAK-143) ir 2023-06-15 (2023-07-10 protokolas Nr. VM-16) darbo grupės, sudarytos Šiaulių miesto savivaldybės mero 2023 m. birželio 8 d. potvarkiu Nr. M-409 „Dėl pasiūlymų dėl mokesčių tarifų ir lengvatų nustatymo teikimo darbo grupės sudarymo“, posėdžiuose.
Žemės mokesčio lengvatos fiziniams asmenims dėl neįrengtos infrastruktūros Naujojo Medelyno kvartale ir kituose minėtuose miesto kvartaluose, taikomos nuo 2013 metų. Šiuo metu jokie teisės aktai neįpareigoja Savivaldybės tarybos dėl 8.2 papunktyje nurodytų kriterijų, t. y. kai nenutiestos gatvės ir neatvestos magistralinės elektros tiekimo linijos, taikyti žemės mokesčio lengvatos.
2023 m. balandžio 21 d. buvo suorganizuotas išvažiuojamasis pasitarimas Taisyklių 8.2 papunktyje nurodytų teritorijų įvertinimui. Teritorijų vertinime dalyvavo Savivaldybės administracijos Ekonomikos ir investicijų, Miesto ūkio ir aplinkos bei Architektūros, urbanistikos ir paveldosaugos skyrių specialistai.
Atsižvelgiant į tai, kad teritorijos vystosi, vyksta statybos, įrengiami privažiuojamieji keliai, užmirkusių teritorijų vertinimo metu nepastebėta, darbo grupė siūlo naikinti Taisyklių 8.2 papunktyje numatytą žemės mokesčio lengvatą (2023-07-10 protokolas Nr. VM-16).



Žemės mokesčio lengvatos taikymo dėl neįrengtos infrastruktūros statistika:

Metai	Atleistų asmenų skaičius	Žemės mokesčio suma, Eur
2022	34	1962,71
2021	37	1374,66
2020	38	1486,67
2019	43	1608,70
2018	44	1666,15


Priėmus sprendimą, galimos pasekmės (nurodomos tiek teigiamos, tiek neigiamos galimos pasekmės). 
Teigiamos pasekmės – atlikus Mokesčių lengvatų teikimo taisyklių pakeitimus ir panaikinus 8.2 papunktį, Savivaldybės biudžetas gaus daugiau pajamų. Taip pat nebebus taikomos išskirtinės lengvatinės sąlygos asmenims, turintiems sklypus nurodytose teritorijose. 
Neigiamos pasekmės – asmenims, kuriems eilę metų būdavo taikoma žemės mokesčio lengvata, padidės mokestinė našta.


Priėmus sprendimą, naikinamas Šiaulių miesto savivaldybės tarybos 2016 m. rugpjūčio 25 d. sprendimo Nr. T-329 „Dėl Mokesčių lengvatų teikimo taisyklių patvirtinimo“ 1 punktu patvirtintų Mokesčių lengvatų teikimo taisyklių 8.2 papunktis (aktuali redakcija nuo 2023-04-01). 


Sprendimo įgyvendinimui papildomų teisės aktų priimti nereikia.

Sprendimui įgyvendinti reikalingos lėšos (nurodoma, kiek biudžeto lėšų pareikalaus ar leis sutaupyti sprendimo įgyvendinimas). 
Sprendimui įgyvendinti lėšos nereikalingos.

Sprendimo projekto antikorupcinis vertinimas (jei tokį vertinimą reikia atlikti, nurodoma, kad pridedama Antikorupcinio vertinimo pažyma).
Antikorupciniu požiūriu sprendimo projektas nevertintas, antikorupcinio vertinimo pažyma nepridedama, nes šis projektas nėra susijęs nė su vienu atveju, išvardintu Lietuvos Respublikos korupcijos prevencijos įstatymo 8 straipsnio 1 dalyje.

Sprendimo projektą parengė Šiaulių miesto savivaldybės administracijos Ekonomikos ir investicijų skyrius. Ekonomikos ir investicijų skyriaus vedėja – Aistė Petkuvienė. Tiesioginis rengėjas – vyr. specialistė, Brigita Mareckienė, tel. (8 41) 383 437. Projekto iniciatoriai: Ekonomikos ir investicijų skyrius.

Numatomo teisinio reguliavimo poveikio vertinimo rezultatai.
Neatlikta ir nenumatyta.


Skyriaus vedėja						Aistė Petkuvienė





